2. ปัจจัยความเสี่ยง

ปัจจัยความเสี่ยงในการประกอบธุรกิจของบริษัทฯ และบริษัทในเครือ (“กลุ่มบริษัท”)
ที่คาดว่าจะมีผลกระทบต่อผลตอบแทนจากการลงทุนของผู้ลงทุนอย่างมีนัยสำคัญ

ความเสี่ยงจากการดำเนินงาน

1. การพัฒนาเนื้อหาและบริการใหม่ๆควบคู่ไปกับความก้าวหน้าของเทคโนโลยี

เนื่องจากปัจจุบันเทคโนโลยีมีการเปลี่ยนแปลงอย่างรวดเร็ว ซึ่งมีผลกระทบต่อความต้องการเนื้อหา
(Content) และบริการต่างๆของผู้บริโภค
ในรูปแบบที่แตกต่างออกไปจากเดิมผ่านทางความก้าวหน้าของเทคโนโลยี เช่นโทรศัพท์เคลื่อนที่,
อินเตอร์เน็ตความเร็วสูง
ส่งผลให้เนื้อหาและบริการด้านบันเทิงมีการพัฒนาไปเป็นรูปแบบและช่องทางใหม่ๆอยู่ตลอดเวลา
ด้วยเหตุผลนี้บริษัทฯ ได้จัดตั้งหน่วยงานที่ให้บริการด้านดิจิตอลคอนเทนต์ขึ้นในปี 2547
ซึ่งทำหน้าที่พัฒนาบริการใหม่ๆ
เพื่อรองรับความก้าวหน้าของเทคโนโลยีและพฤติกรรมของผู้บริโภคที่เปลี่ยนแปลงไป เช่น
บริการเสียงเพลงระหว่างรอสาย, เวปไซต์ gmember ซึ่งเป็นการรวมสังคมเพลง
และให้บริการเพลงออนไลน์, บริการดาวน์โหลดเพลงทั้งแบบเพลงเดียว การดาวน์โหลดทั้งอัลบั้ม
และการร่วมมือกับบริษัทเจ้าของเครือข่ายโทรศัพท์เคลื่อนที่เพื่อให้บริการต่างๆ
ที่สอดคล้องกับความต้องการของผู้บริโภค ทั้งนี้บริษัทมีหน่วยงาน Library
ที่ทำการแปลงรูปแบบของคอนเทนต์หลากหลายของบริษัทให้อยู่ในรูปแบบดิจิตอล
และจัดเก็บไว้อย่างเป็นระบบเพื่อง่ายต่อการนำไปใช้งาน และนำไปพัฒนาเป็นรูปแบบใหม่ๆในอนาคต
ตามทิศทางการพัฒนาของเทคโนโลยี

2 การละเมิดลิขสิทธิ์

ปัญหาการละเมิดลิขสิทธิ์เป็นปัจจัยหนึ่งที่ส่งผลต่ออุตสาหกรรมเพลงและธุรกิจภาพยนตร์ทั่วโลก
สำหรับกลุ่มบริษัท ในแต่ละปีนั้น
ประสบกับปัญหาการถูกลักลอบนำผลงานเพลงไปทำการดัดแปลงเลียนแบบ
แล้วนำออกจำหน่ายในราคาถูกเป็นจำนวนมาก
และยังมีปัญหาการละเมิดสิทธิที่มีการพัฒนาไปพร้อมกับเทคโนโลยี
เช่นการนำผลงานของบริษัทไปใช้ประโยชน์เพื่อการค้าผ่านอินเตอร์เน็ต
ทำให้กลุ่มบริษัทต้องเสียโอกาสจากการดำเนินธุรกิจเป็นจำนวนเงินที่สูงในแต่ละปี

อย่างไรก็ตามที่ผ่านมาภาครัฐได้มีการดำเนินมาตรการต่างๆเพื่อป้องกันและปราบปรามปัญหาการละเมิดลิขสิทธิ์อย่างจริงจังมากขึ้น
รวมถึงมาตรการเบ็ดเสร็จที่ครอบคลุมตั้งแต่การควบคุมการนำเข้าเครื่องจักรที่สามารถใช้ในการผลิตสินค้าละเมิดลิขสิทธิ์
การควบคุมการผลิต จนถึงการควบคุมขั้นตอนการจัดจำหน่าย
และยังได้มีการเพิ่มบทลงโทษผู้กระทำผิด ตลอดจนการให้รางวัลนำจับแก่เจ้าหน้าที่ตำรวจ
หรือผู้ที่ทำการชี้เบาะแสแหล่งผลิต แหล่งขาย หรือแหล่งเก็บสินค้าละเมิดลิขสิทธิ์ด้วย

นอกจากนี้ เพื่อเป็นการกระตุ้นการซื้อสินค้าอย่างถูกกฎหมาย
กลุ่มบริษัทได้พัฒนาช่องทางขายเพลงผ่านอินเตอร์เน็ตเพื่อเพิ่มความสะดวกในการเลือกซื้อเพลงอย่างต่อเนื่อง
และในส่วนของธุรกิจภาพยนตร์
ทางกลุ่มบริษัทก็ได้รับความร่วมมือเป็นอย่างดีจากทางโรงภาพยนตร์ในการออกมาตรการต่างๆ
เพื่อลดการลักลอบบันทึกภาพยนตร์อย่างผิดกฎหมาย
ซึ่งกลุ่มบริษัทคาดว่าจากความร่วมมืออย่างจริงจังระหว่างภาครัฐ
และเอกชนอย่างต่อเนื่องจะทำให้สินค้าละเมิดลิขสิทธิ์ลดลง
ซึ่งจะเป็นประโยชน์ต่ออุตสาหกรรมบันเทิงโดยรวมต่อไปในอนาคต

  3 การต่ออายุสัมปทาน/สัญญาเช่า

  เนื่องจาก บริษัทฯ และบริษัทย่อย
  เป็นผู้ผลิตรายการวิทยุและรายการโทรทัศน์โดยเช่าเวลาจากสถานีวิทยุและสถานีโทรทัศน์เพื่อออกอากาศรายการ
  ซึ่งเป็นปกติธุรกิจที่ผู้เช่าจะได้รับสัญญาเช่าเป็นระยะสั้น โดยอายุสัญญาการเช่าคลื่นวิทยุอยู่ระหว่าง
  1-3 ปี และอายุการเช่าเวลาเพื่อผลิตรายการโทรทัศน์อยู่ระหว่าง 2-12 เดือน
  ซึ่งเป็นข้อจำกัดในการขยายธุรกิจและทำให้มีความเสี่ยงในการต่ออายุสัมปทานและสัญญาเช่าจากหน่วยงานที่มีอำนาจในการจัดสรรคลื่นวิทยุและโทรทัศน์
  และถ้าหากบริษัทฯไม่ได้รับการต่ออายุสัมปทาน
  จะส่งผลกระทบต่อความต่อเนื่องของการออกอากาศรายการวิทยุและรายการโทรทัศน์จากการที่ต้องสรรหาสัมปทานใหม่
  รวมถึงความเสี่ยงจากการปรับเปลี่ยนเงื่อนไขของสัญญา ไม่ว่าจะเป็นค่าสัมปทาน / ค่าเช่าเวลา
  หรือรูปแบบการจ่ายค่าเช่า รวมถึงสัดส่วนเวลาโฆษณาและเวลาออกอากาศด้วย
  ซึ่งจะมีผลกระทบต่อรายได้หลักของกลุ่มบริษัท
  แต่อย่างไรก็ตามเจ้าของสถานีจะพิจารณาการให้เช่าสถานีจากรูปแบบของรายการที่จะนำเสนอ
  ความนิยมของรายการและความสามารถในการชำระค่าสัมปทาน / ค่าเช่าเวลา
  ดั้งนั้นด้วยศักยภาพและความพร้อมของกลุ่มบริษัททางด้านเทคโนโลยีการผลิต เงินทุน และบุคลากร
  ประกอบกับผลงานที่มีคุณภาพในระดับแนวหน้า
  และการเป็นที่ยอมรับจากกลุ่มผู้ฟังและผู้ชมเป็นวงกว้าง
  การมีบุคลากรที่มีความชำนาญและประสบการณ์ รวมทั้งการรักษาความสัมพันธ์อันดีกับเจ้าของสถานี
  ทำให้กลุ่มบริษัท ลดความเสี่ยงในการที่จะไม่ได้รับการต่ออายุสัมปทานและสัญญาเช่า

4 ความเสี่ยงจากการทำธุรกิจภาพยนตร์

ธุรกิจภาพยนตร์เป็นธุรกิจที่ใช้เงินลงทุนต่อเรื่องค่อนข้างสูงคือประมาณ 20-30 ล้านบาท
และอาจจะสูงถึง 50 ล้านบาท ถ้าเป็นภาพยนตร์ฟอร์มใหญ่ โดยความเสี่ยงที่เกิดจากการทำธุรกิจ
ภาพยนตร์อาจแบ่งแยกได้ดังนี้

1.  การเลือก Project ที่ไม่ตรงกับรสนิยมของผู้ชมภาพยนตร์
    เนื่องจากธุรกิจภาพยนตร์เป็นธุรกิจที่ต้องการความแปลกใหม่อยู่เสมอ
    ซึ่งการนำเสนอความแปลกใหม่ที่มากเกินไปอาจไม่ตรงกับรสนิยมของผู้ชมภาพยนตร์ได้
    ซึ่งผลที่ตามมาก็คืออาจทำให้รายได้ไม่ได้ตามเป้าหมายที่วางไว้

2.  คู่แข่งในช่วงเวลาของการนำภาพยนตร์เข้าไปฉายในโรงภาพยนตร์
    (คู่แข่งนี้หมายรวมถึงทั้งภาพยนตร์ไทยและภาพยนตร์ต่างประเทศที่เข้าฉายในขณะเดียวกัน)
    เพราะถ้าหนังของคู่แข่งได้รับความนิยมมากกว่า
    ก็อาจส่งผลกระทบต่อรายได้ของภาพยนตร์ของกลุ่มบริษัทได้

3.  การใช้เงินลงทุนไม่เหมาะสม คือ ต้นทุนของภาพยนตร์มากกว่าที่บริษัทตั้งเป้าหมายไว้

4.  การที่มีการละเมิดลิขสิทธิ์ของภาพยนตร์ ได้แก่การลักลอบถ่ายหนังในโรงภาพยนตร์ และนำไป
    copy ขาย และการนำดีวีดี หรือ วีซีดีของแท้ของภาพยนตร์ออกไปคัดลอก
    และนำไปจำหน่ายอย่างผิดกฎหมาย ซึ่งการกระทำการละเมิดลิขสิทธ์ต่างๆเหล่านี้
    ทำให้ช่องทางรายได้จากการขายวีซีดี หรือ ดีวีดีของภาพยนตร์ลดลง
    ซึ่งจะส่งผลให้รายได้จากการขายลิขสิทธิ์หนังของกลุ่มบริษัทไปยังผู้ผลิตและจำหน่ายวีซีดี
    และดีวีดี ลดลงตามไปด้วย

  5. การเข้าสู่ธุรกิจของผู้ประกอบการรายใหม่

   
  จากการที่พระบาทสมเด็จพระเจ้าอยู่หัวได้ทรงลงพระปรมาภิไธยในพระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียง
  วิทยุโทรทัศน์ และกิจการโทรคมนาคม พ.ศ.2553
  และพระราชบัญญัติดังกล่าวได้ประกาศลงราชกิจจานุเบกษาแล้ว โดยมีผลบังคับใช้ตั้งแต่วันที่ 20
  ธันวาคม 2553
  ซึ่งพระราชบัญญัติฉบับนี้จะเปิดโอกาสให้บริษัทเอกชนสามารถขออนุญาตประกอบกิจการทางด้านวิทยุ
  โทรทัศน์ได้     ดังนั้น หากการคัดเลือก กสทช. เสร็จสิ้นลง 
  จะทำให้เกิดผู้ประกอบการธุรกิจวิทยุ โทรทัศน์เพิ่มขึ้น
  ซึ่งการที่มีผู้ประกอบการเพิ่มขึ้นในอุตสาหกรรมที่เริ่มเข้าสู่ภาวะอิ่มตัวที่มีการแข่งขันรุนแรงอยู่แล้วนี้
  อาจส่งผลกระทบต่อผลการดำเนินงานของบริษัทฯได้อย่างมีนัยสำคัญ
  อย่างไรก็ตามสำหรับผลของการเปิดเสรีของกิจการวิทยุและโทรทัศน์ บริษัทฯ
  คาดว่าระยะเวลาของสัมปทานที่ยาวขึ้นจะเป็นตัวกำหนดศักยภาพของผู้ประกอบการที่มีความพร้อมทางด้านเงินทุนและเทคโนโลยีที่ทันสมัย
  จะสามารถชิงความได้เปรียบทางด้านการแข่งขัน
  เพื่อพิจารณาในเชิงการลงทุนของผู้ประกอบการ  ทำให้ผู้ประกอบการสามารถกำหนดกลยุทธ์ทางธุรกิจชัดเจนมากขึ้นบนพื้นฐานของระยะเวลาของสัมปทานที่ยาวขึ้น 
  แต่อย่างไรก็ตามด้วยประสบการณ์ในการบริหารที่มีประสิทธิภาพและฐานลูกค้าที่มั่นคงของบริษัทฯ 
  ประกอบกับความพร้อมทางด้านสื่อ เงินทุน ทีมงานและบุคลากร ทำให้บริษัทฯ
  สามารถดำเนินธุรกิจได้อย่างมั่นคง และมีศักยภาพในการพัฒนาเปลี่ยนแปลงไปตามสถานการณ์ได้

               อนึ่ง ตามบทเฉพาะกาลของพระราชบัญญัติการประกอบกิจการกระจายเสียง
  และกิจการโทรทัศน์ พ.ศ. 2551 ซึ่งใช้บังคับแล้ว กำหนดให้ในขณะที่การคัดเลือก กสช.
  (กสทช. ตาม พรบ.องค์กรจัดสรรคลื่นฯ พ.ศ.2553) ยังไม่แล้วเสร็จ  ให้
  คณะกรรมการกิจการโทรคมนาคมแห่งชาติ (กทช.) ตาม
  พระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียง วิทยุโทรทัศน์
  และกิจการโทรคมนาคม พ.ศ. 2543  ปฏิบัติหน้าที่เป็นการชั่วคราว 
  โดยให้มีอำนาจหน้าที่ดำเนินการเพื่อให้ผู้ประกอบกิจการวิทยุกระจายเสียงชุมชน
  และกิจการที่ไม่ใช้คลื่นความถี่ (กิจการโทรทัศน์ผ่านดาวเทียม/เคเบิล ทีวี)
  ยื่นขอรับใบอนุญาตประกอบกิจการบริการชุมชน
  และกิจการที่ไม่ใช้คลื่นความถี่เป็นการชั่วคราวมีอายุใบอนุญาตไม่เกินหนึ่งปี   โดยขณะนี้ทาง
  กทช. เองก็ได้ตั้งคณะอนุกรรมการวิทยุกระจายเสียงและวิทยุโทรทัศน์ ทำหน้าที่ร่างกฎเกณฑ์
  หรือระเบียบต่างๆ เกี่ยวกับการออกใบอนุญาตชั่วคราวตามบทเฉพาะกาลเสนอต่อกทช.
  โดยขณะนี้มีประกาศคณะกรรมการกิจการโทรคมนาคมแห่งชาติที่แล้วเสร็จและใช้บังคับแล้ว คือ
  หลักเกณฑ์และวิธีการอนุญาตประกอบกิจการบริการชุมชนชั่วคราว (วิทยุกระจายเสียงชุมชน)
  และประกาศคณะกรรมการกิจการโทรคมนาคมแห่งชาติ
  เรื่องหลักเกณฑ์และวิธีการอนุญาตประกอบกิจการที่ไม่ใช้คลื่นความถี่ชั่วคราว
  (กิจการโทรทัศน์ที่มีการบอกรับสมาชิก) ส่วนกิจการประเภทโทรทัศน์ผ่านดาวเทียม
  ขณะนี้อยู่ระหว่างดำเนินการร่างหลักเกณฑ์ ซึ่งเมื่อดำเนินการแล้วเสร็จจะเปิดโอกาสให้บริษัทฯ
  สามารถยื่นขอใบอนุญาตประกอบกิจการโทรทัศน์ผ่านดาวเทียมชั่วคราวได้

6 กระแสความนิยมของผู้บริโภคที่เปลี่ยนแปลง

ความเสี่ยงในการผลิตคอนเทนต์ไม่ว่าจะเป็นเพลง ภาพยนตร์ และรายการวิทยุ รายการโทรทัศน์
และสื่อสิ่งพิมพ์ คือ การเปลี่ยนแปลงรสนิยมและความพึงพอใจของผู้บริโภคต่อคอนเทนต์นั้นๆ
ปัจจุบันด้วยกระแสและรสนิยมผู้บริโภคที่เปลี่ยนแปลงอย่างรวดเร็วและ ตามช่วงอายุของผู้บริโภค
จึงเป็นปัจจัยหลักที่จะกระทบต่อความนิยมของคอนเทนต์ต่างๆ

อย่างไรก็ตาม เพื่อความแม่นยำในการผลิตคอนเทนต์ต่างๆ บริษัทฯ
ได้ทำการวิจัยและพัฒนารูปแบบและเนื้อหาของรายการให้สอดคล้องต่อความสนใจของผู้บริโภคอย่างต่อเนื่อง
โดยกลุ่มบริษัทมีวัตถุประสงค์ชัดเจนในการผลิตและพัฒนาคอนเทนต์ให้ตรงกับรสนิยมและกระแสความนิยมของผู้บริโภคที่มีอยู่หลายกลุ่มเป้าหมายมากยิ่งขึ้น
และทำการสำรวจความนิยมของผู้บริโภคต่างๆ เช่น
การสำรวจยอดขายเทปในแต่อัลบั้มเพื่อปรับยอดผลิตและยอดการวางขาย การให้บริการ Download
เพลงผ่านทาง website และ โทรศัพท์มือถือ หรือการสำรวจ
เรตติ้งของรายการวิทยุ/โทรทัศน์หรือสิ่งพิมพ์ของกลุ่มบริษัท
เพื่อพัฒนารูปแบบและเนื้อหาให้สอดคล้องต่อความสนใจของทั้งกลุ่มผู้บริโภคและกลุ่มลูกค้าสื่อโฆษณาอยู่ตลอดเวลา

นอกจากนี้ บริษัทฯ ยังได้มีสื่อกลางแจ้งและการจัดกิจกรรมทางการตลาดแบบ below-the-line
marketing ซึ่งได้รับความนิยมมากขึ้นอย่างต่อเนื่อง
ซึ่งส่งผลให้กลุ่มบริษัทมีความยืดหยุ่นในการดำเนินงานสูงขึ้น เนื่องจาก กลุ่มบริษัทมีสื่อที่ครบวงจร
ทั้งสื่อแบบ Above-the-line และ Below-the-line

7 การย้ายค่ายหรือการเปลี่ยนต้นสังกัดของศิลปินหรือโปรดิวเซอร์

ในการประกอบธุรกิจเพลง บุคลากรไม่ว่าจะเป็นศิลปินหรือทีมงานสนับสนุนต่างๆ
นับเป็นทรัพยากรบุคคลที่สำคัญและมีผลต่อการดำเนินงานของกลุ่มบริษัท
ซึ่งในการย้ายค่ายหรือย้ายสังกัดของศิลปินหรือทีมงานสนับสนุนจะทำให้กลุ่มบริษัทต้องสูญเสียทรัพยากรด้านบุคคลที่มีค่าไป
ส่งผลให้ต้องใช้เวลาในการสร้างศิลปินหรือทีมงานสนับสนุนใหม่ขึ้นมาทดแทน

อย่างไรก็ตาม
ทางกลุ่มบริษัทได้ให้ความสำคัญกับการพัฒนาและส่งเสริมบุคลากรให้มีความเข้าใจทางธุรกิจและมีส่วนร่วมในการดำเนินงานให้มากที่สุด
สำหรับศิลปินนั้น บริษัทฯ มีหน่วยงานดูแลศิลปิน ซึ่งจะจัดหางานต่างๆ ทั้งงานเพลงและงานอื่นๆเช่น
งานนักแสดง พิธีกร นายแบบ/นางแบบ ให้ตลอดระยะเวลาที่เป็นศิลปินในสังกัด นอกจากนี้บริษัทฯ
ยังให้ความสำคัญกับการคัดเลือกและพัฒนาศิลปินใหม่ๆ โดยในปัจจุบันกลุ่มบริษัท
มีศิลปินจำนวนมากครอบคลุมกลุ่มลูกค้าเป้าหมาย

  8 ความเสี่ยงจากการพึ่งพิงบุคลากร

  บุคลากรเบื้องหลังในการผลิตรายการวิทยุ รายการโทรทัศน์ และสื่อสิ่งพิมพ์ กลุ่มบริษัท
  ไม่ว่าจะเป็นผู้ดำเนินรายการ ผู้ผลิตรายการ กองบรรณาธิการ หรือทีมงานสนับสนุนต่างๆ
  นับว่าเป็นปัจจัยสำคัญอีกปัจจัยหนึ่งในการส่งเสริมความสำเร็จของกลุ่มบริษัท ทั้งนี้
  กลุ่มบริษัทได้ให้ความสำคัญกับการพัฒนาและส่งเสริมบุคลากรให้มีส่วนร่วมในการดำเนินงาน
  และจากอดีตที่ผ่านมาอัตราหมุนเวียนของบุคลากรในตำแหน่งที่สำคัญอยู่ในระดับที่ต่ำมาก
  ซึ่งสะท้อนถึงความภักดี (loyalty) ของบุคลากรที่มีต่อองค์กร
  รวมถึงความเชื่อมั่นในศักยภาพขององค์กรอีกด้วย

ความเสี่ยงทางการบริหาร และการจัดการ

การบริหารการจัดการกรณีมีผู้ถือหุ้นรายใหญ่มากกว่าร้อยละ 50

  ณ วันที่ 27 สิงหาคม 2553 ซึ่งเป็นวันปิดสมุดทะเบียนผู้ถือหุ้นล่าสุด กลุ่มตระกูลดำรงชัยธรรม
  ถือหุ้นในบริษัทฯ ร้อยละ 54.87 ของจำนวนหุ้นที่จำหน่ายได้แล้วทั้งหมดของบริษัทฯ
  จึงทำให้กลุ่มดำรงชัยธรรมสามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
  หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
  ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
  ดั้งนั้นผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบ
  และถ่วงดุลในการพิจารณาเรื่องที่ผู้ถือหุ้นรายใหญ่เสนอได้ อย่างไรก็ดีบริษัทฯ
  ได้ปฏิบัติตามประกาศของตลาดหลักทรัพย์ฯเรื่องหลักเกณฑ์ในการทำรายการที่เกี่ยวโยงกัน
  ซึ่งระบุชัดเจนว่าผู้ถือหุ้นที่มีส่วนได้เสียไม่มีสิทธิออกเสียงในรายการดังกล่าว
  ซึ่งสามารถปกป้องผลประโยชน์ของผู้ถือหุ้นส่วนน้อยได้

  อย่างไรก็ตาม แม้ว่ากลุ่มดำรงชัยธรรมจะเป็นผู้ถือหุ้นรายใหญ่และมีคะแนนเสียงข้างมาก
  แต่กลุ่มดำรงชัยธรรมก็มีเจตนารมณ์ที่จะทำให้บริษัทฯ
  มีความชัดเจนในการบริหารงานให้เป็นไปอย่างอิสระและโปร่งใส ซึ่งผู้ถือหุ้นสามารถตรวจสอบได้
  ดังจะเห็นได้จากโครงสร้างการจัดการของบริษัทฯ ซึ่งประกอบด้วยคณะกรรมการทั้งหมด 6 ชุด
  ได้แก่ คณะกรรมการบริษัท คณะกรรมการบริหาร คณะกรรมการตรวจสอบ
  คณะกรรมการสรรหาและกำหนดค่าตอบแทน และคณะกรรมการบริหารความเสี่ยง
  และคณะอนุกรรมการกำกับดูแลกิจการและจริยธรรมธุรกิจ
  ซึ่งคณะกรรมการแต่ละชุดประกอบด้วยบุคคลที่มีความรู้ความสามารถและมีการกำหนดขอบเขตอำนาจหน้าที่ของการปฏิบัติงานอย่างชัดเจน